# Les Œuvres de François Rabelais (Éditions Marty-Laveaux)/LeQuartLivre/30
### Comment par Xenomanes eſt anatomiſé & deſcript Quareſmeprenant. Chapitre XXX.

Qvaresmeprenant, diſt Xenomanes, quant aux parties internes a, au moins de mon temps auoit, la ceruelle en grandeur, couleur, ſubſtance, & vigueur ſemblable au couillon guauſche d’vn Ciron maſle.
Les ventricules d’icelle, comme vn tirefond.
L’excreſcence vermiſorme, comme vn pillemaille.
Les membranes, comme la coqueluche d’vn moine.
L’entonnoir, comme vn oiſeau de maſſon.
La voulte, comme vn guoimphe.
Le conare, comme vn veze.
Le retz admirable, comme vn chanfrain.
Les additamens mammillaires, comme vn bobelin.
Les tympanes, comme vn moullinet.
Les os petreux, comme vn plumail.
La nucque, comme vn falot.
Les nerfs, comme vn robinet.
La luette, comme vne ſarbataine.
Le palat, comme vne moufle.
La ſalive, comme vne navette.
Les amygdales, comme lunettes à vn œil.
Le iſthme, comme vne portouoire.
Le gouzier, comme vn panier vendangeret.
L’eſtomach, comme vn baudrier.
Le pylore, comme vne fourche fière.
L’aſpre artère, comme vn gouet.
Le guauiet, comme vn peloton d’eſtouppes.
Le poulmon, comme vne aumuſſe.
Le cœur, comme vne chaſuble.
Le mediaſtin, comme vn guodet.
La pleure, comme vn bec de Corbin.
Les arteres, comme vne cape de Biart.
Le diaphragme, comme vn bonnet à la Coquarde.
Le foye, comme vne bezague.
Les venes, comme vn chaſſis.
La ratelle, comme vn courquaillet.
Les boyaulx, comme vn tramail.
Le fiel, comme vne dolouoire.
La freſſure, comme vn guantelet.
Le meſantere, comme vne mitre abbatiale.
L’inteſtin ieun, comme vn dauiet.
L’inteſtin borgne, comme vn plaſtron.
Le colon, comme vne brinde.
Le boyau cullier, comme vn bourrabaquin monachal.
Les roignons, comme vne truelle.
Les lumbes, comme vn cathenat.
Les pores vreteres, comme vne cramailliere.
Les venes emulgentes, comme deux glyphouoires.
Les vaſes ſpermaticques, comme vn guaſteau feueilleté.
Les paraſtates, comme vn pot à plume.
La veſſie, comme vn arc à iallet.
Le coul d’icelle, comme vn batail.
Le mirach, comme vn chappeau Albanois.
Le ſiphach, comme vn braſſal.
Les muſcles, comme vn ſoufflet.
Les tendons, comme vn guand d’oyſeau.
Les liguamens, comme vne eſcarcelle.
Les os, comme caſſemuzeaulx.
La mouelle, comme vn biſſac.
Les cartilages, comme vne tortue de guarigues.
Les adenes, comme vne ſerpe.
Les eſpritz animaulx, comme grands coups de poing.
Les eſpritz vitaulx, comme longues chiquenauldes.
Le ſang bouillant, comme nazardes multipliées.
L’vrine, comme vn papefigue.
La geniture, comme vn cent de clous à latte. Et me contoit ſa nourriſſe, qu’il eſtant marié auecques Lamyquareſme engendra ſeulement nombre de Aduerbes locaulx, & certains ieunes doubles.
La memoire auoit, comme vne eſcharpe.
Le ſens commun, comme vn bourdon.
L’imagination, comme quarillonnement de cloches.
Les penſees, comme vn vol d’eſtourneaulx.
La conſcience, comme vn denigement de Heronneaulx.
Les deliberations, comme vne pochee d’orgues.
La repentence, comme l’equippage d’vn double canon.
Les entreprinſes, comme la ſabourre d’vn guallion.
L’entendement, comme vn breuiaire deſſiré.
Les intelligences, comme limaz ſortans des fraires.
La volunté, comme troys noix en vne eſcuelle.
Le deſir, comme ſix boteaux de ſainct foin.
Le iugement, comme vn chauſſepied.
La diſcretion, comme vne mouffle.
La raiſon, comme vn tabouret.